La defensa de l'eurodiputat de Junts Carles Puigdemont preveu recórrer al Tribunal General de la Unió Europea (TGUE) si l'Eurocambra accepta el suplicatori del Tribunal Suprem. Fonts de l'equip jurídic de l'expresident i dels també eurodiputats Toni Comín i Clara Ponsatí asseguren que optaran per un recurs d'anul·lació davant del tribunal de primera instància a Luxemburg en cas que el ple del Parlament Europeu els hi aixequi la immunitat. El TGUE ja s'ha pronunciat en el passat sobre altres recursos per un suplicatori i, per tant, l'aixecament de la immunitat a Puigdemont, Comín i Ponsatí podrà ser examinat judicialment a Luxemburg. L'amenaça de portar el polèmic suplicatori de Puigdemont als tribunals afegeix pressió al Comitè d'Afers Legals, presidit per Ciutadans, que s'encarrega d'aquesta patata calenta. Amb mig any de retard per culpa de la pandèmia, el cas dels independentistes encara ha de ser avaluat per aquesta comissió que haurà de convocar-los a una audiència pròximament. Precedents La defensa de Puigdemont compta amb jurisprudència favorable per poder exigir la revisió judicial del suplicatori. Per exemple, en el cas 'Mote contra el Parlament Europeu' del 2008, el tribunal de primera instància de la UE va declarar l'admissibilitat d'un recurs que impugnava l'aixecament de la immunitat contra l'eurodiputat britànic Ashley Neil Mote. "Aquesta decisió ha de poder ser objecte d'un control de la legalitat per part del jutge comunitari", assegurava el TGUE en aquella sentència. Després d'analitzar les queixes de Mote per la suposada "manca de motivació" i consideració dels seus arguments en el procediment, el TGUE va desestimar el recurs perquè no veia proves suficients. Procediment en curs a l'Eurocambra Però abans d'arribar als tribunals, l'Eurocambra encara ha de dir la seva. La pandèmia ha alentit el suplicatori que fa ja mig any que va arribar a Brussel·les. Per ara està encallat al Comitè d'Afers Jurídics de l'Eurocambra que emetrà la recomanació sobre l'aixecament o no de la immunitat i que, posteriorment, serà votada al ple. El comitè d'Afers Jurídics encara no ha convocat als afectats a una audiència per defensar-se, pas previ a emetre el seu informe. Per tant, difícilment el ple de la cambra votarà sobre aquesta qüestió abans de la tardor. Procediment L'eurodiputat ultraconservador i nacionalista búlgar, Angel Dzhambazki, és el ponent de l'Eurocambra pel suplicatori contra Puigdemont i Comín. Membre del Moviment Nacional Búlgar, socis de govern del primer ministre Boyko Borisov, Dzhambazki forma part del grup dels Conservadors i Reformistes Europeus (ECR, per les seves sigles en anglès) on també hi ha Vox i els nacionalistes flamencs de l'N-VA. El ponent del suplicatori és l'encarregat de redactar la proposta d'aixecar o no la immunitat. Segons el reglament de l'Eurocambra, l'afectat tindrà l'oportunitat de ser escoltat pel comitè i de presentar la documentació que cregui rellevant. Un cop passada aquesta audiència el comitè haurà de decidir sobre la proposta que se sotmetrà després a una votació per majoria simple al ple. Si el Parlament Europeu finalment retira la immunitat als eurodiputats de Junts, la justícia belga podrà estudiar la petició d'extradició que pesa sobre ells pel cas de l'1-O. Llavors, Bèlgica s'haurà de pronunciar sobre la seva euroordre, un procés judicial que aniria en paral·lel al recurs al TGUE pel suplicatori, ja que la mateixa defensa de Puigdemont admet que "no és necessari" que el magistrat belga s'esperi a Luxemburg per resoldre el cas. En qualsevol cas, mentre duri el procediment i, fins i tot si són entregats a Espanya, Puigdemont, Comín i Ponsatí continuaran sent eurodiputats mentre no hi hagi una sentència condemnatòria.

Summary: La defensa de Puigdemont preveu recórrer a Luxemburg si l'Eurocambra accepta el suplicatori


El president de Pimec, Josep González, ha carregat aquest dimarts contra Foment per la seva "prepotència" en la gestió del conflicte per la representativitat de les patronals catalanes, i ha avisat que si no hi ha acord abans d'aquest divendres, es demanarà al Govern que iniciï un recompte de la representativitat de cada entitat. En el tradicional esmorzar de Nadal amb periodistes, González també ha parlat en clau de política catalana, tot demanant al Govern que es concentri en fer créixer l'economia, i mostrant-se preocupat perquè no s'han aprovat pressupostos ni a Catalunya ni a l'Estat espanyol. Alhora, el representat empresarial ha alertat que "l'escalada de declaracions per part de tots els últims dies", no ajudarà a trobar una solució al conflicte entre governs català i espanyol. En la seva intervenció, González s'ha mostrat "molest" amb l'actitud del nou president de Foment, Josep Sánchez Llibre, que no reconeix un "preacord" al qual havien arribat els secretaris generals de les dues entitats al mes de juliol. La Generalitat ha donat de marge fins aquest divendres per arribar a un acord, si no, procedirà a "comptar" la representativitat, tal com permet una sentència de la sala del Contenciós Administratiu del Tribunal Superior de Justícia de Catalunya (TSJC), ratificada pel Tribunal Suprem aquest juny En l'actualitat, Foment té una representativitat del 60%; Fepime, la seva patronal de pimes, el 15%, i Pimec, el 25% que resta. En el seu discurs, González ha tornat a reclamar un 50% de la representativitat per Pimec, tot i reivindicar que els correspondria un tant per cent més elevat. "Foment ja no és la més gran", ha assegurat. Pel que fa a Fepime, González ha tornat a demanar que s'anul·li la seva representativitat. "Siguem realistes: no es dóna cap condició per dir que Fepime és una entitat més representativa, i fa onze anys (que ...) maregen la perdiu", ha reblat. A més, s'ha mostrat "molest" per "prepotència" i la "manca de voluntat i seriositat" de Foment, i, en concret, ha retret les declaracions del seu president, Josep Sánchez Llibre, que va dir que seria "generós" en la negociació sobre aquesta qüestió, tot i que, a parer seu, Foment "porta onze anys alimentant" aquest conflicte.  "No és generós qui ofereix el que no té", ha afegit, reiterant que a Pimec, li correspon més representativitat patronal. En aquest sentit, González ha recordat que la seva entitat representa el 99,8% del teixit empresarial i que els seus ingressos per quotes són gairebé el triple de les de Foment. "Aquest sí que és un bon indicador de la major representativitat que tenim sobre Foment", ha explicat. Pimec demana al Govern que es concentri en l'economia En clau de política catalana, el president de Pimec fet una crida al Govern a qui ha pregat que es concentri en fer créixer l'economia, "governar-la amb fermesa i intel·ligència", tot lamentant que Catalunya no sigui líder a l'Estat en la generació d'atractius per a les empreses. A més, s'ha mostrat preocupat perquè no s'han aprovat pressupostos ni a Catalunya ni a l'Estat espanyol. Els comptes, ha recordat González, "són claus en l'estabilitat econòmica i política". Alhora, el representat empresarial ha alertat que "l'escalada de declaracions per part de tots els últims dies", no ajudarà a trobar una solució al conflicte entre governs català i espanyol. En aquesta "escalada" ha inclòs les demandes d'aplicació de l'article 155 per part de PP i Cs, una mesura que, per Pimec, no és necessària. "No es donen les circumstàncies", ha assegurat abans d'afegir que hi ha "actituds de totes les bandes" que estan alterant la tranquil·litat i l'estabilitat. Amb tot, González ha fet un balanç positiu d'aquest 2018 i ha assegurat tenir bones perspectives de creixement per l'any vinent a Catalunya entorn del 2,4-2,5% i d'un 3% en les exportacions. Malgrat tot, ha explicat que han augmentat les importacions i creix el dèficit comercial. "Serà un bon any per les empreses", ha pronosticat, abans de recordar que el teixit empresarial "ha fet els deures" i s'ha reforçat des del punt de vista financer, reduint l'endeutament del 36% fa cinc anys al 52% el 2017.

Summary: Pimec carrega contra la "prepotència" de Foment i exigeix que es reajusti la representativitat de les patronals


La Comissió Europea ha proposat aquest dijous reduir l’IVA que s’aplica als llibres i diaris electrònics perquè puguin tributar al mateix nivell que les edicions en paper, amb tipus reduïts. A Espanya, això permetria a les publicacions digitals passar del 21% a un hipotètic 4%, si la norma és aprovada a nivell de la UE. La mesura forma part d’un paquet d’iniciatives per simplificar el mercat digital a la Unió Europea, entre les quals també hi ha la creació d’una finestreta única per pagar l’IVA per a les empreses de compra i venda on-line que operen en diversos països de la Unió Europea. La mesura podria ajudar les empreses a estalviar uns 2.300 milions d’euros anuals.  Actualment, les empreses de compra i venda de productes on-line s’han de registrar en tots els estats membres on venen els productes a l’hora de fer les declaracions de l’IVA. Això suposa una despesa de prop de 8.000 euros a cada país on es fan operacions, i és un dels principals obstacles fiscals per aquestes companyies. La proposta de la CE és que hagin de fer una simple declaració trimestral de l’IVA en una finestreta única a nivell de la Unió Europea.  Entre les propostes presentades aquest dijous també hi ha una simplificació de les normes de l’IVA per a les microempreses i les empreses emergents, amb un nou llindar anual de 10.000 euros en vendes on-line. Les companyies que quedin per sota d’aquest nivell de vendes podran seguir aplicant les normes d’IVA del seu país d’origen. A més, la CE també proposa un llindar de 100.000 euros per les pimes, amb unes normes més simples per determinar on paguen segons els seus clients.  El comissari d’Afers Econòmics, Pierre Moscovici, ha assegurat en un comunicat que les mesures com la de la finestreta única per a l’IVA reduiran “el temps perdut, simplificaran la burocràcia i disminuiran els costos”.

Summary: Brussel·les vol reduir l’IVA als llibres i diaris electrònics perquè tributin com el paper


La salut del circ a Catalunya “és bona”, segons assegura Leandro Mendoza, director artístic de Trapezi, la Fira del Circ de Catalunya, que se celebrarà entre el 9 i el 12 de maig a Reus. El certamen, que arriba a la 23a edició, presenta un cartell amb noms de referència en el panorama internacional, com Circus Ronaldo, i estrena dues coproduccions. Mendoza, en una entrevista a l’ACN, es felicita per l’increment progressiu de pressupost dels darrers anys i que s’eleva fins als 504.000 euros. Si el temps acompanya, el director artístic espera poder arribar als 100.000 espectadors gràcies a un centenar de funcions. Mendoza ocupa el càrrec des de fa tres anys i aposta per potenciar els artistes catalans però sense renunciar als grans noms internacionals. En aquesta edició es podran veure 22 espectacles creats per 31 companyies que es representaran en 19 escenaris de la ciutat. Una de les grans atraccions serà Circo Ronaldo, una de les companyies més antigues d’Europa que a Reus portarà l’espectacle Fidelis Fortibus, “de primer nivell mundial”, segons el director artístic. “És un solo del personatge amb més àngel de la companyia, que fa una paròdia sobre que el circ antic ha mort”, indica. A partir d’aquí “els personatges antics es relacionen” i la conclusió final és que el circ clàssic té encara un llarg camí per recórrer. Fidelis Fortibus es representarà en quatre funcions durant els tres dies de Trapezi, a la plaça Anton Borrell.  Entre les novetats d’enguany hi ha que el festival s’ha deslligat de la direcció del cabaret, una de les marques del certamen. “El cabaret sempre ha tingut molta pressió per poder fer un espectacle potent”, reconeix Mendoza. Per centrar-se més en la direcció artística del festival han considerat oportú “donar espais a nous directors”. Això, adverteix que comportarà canvis: “Ja no tindrà només la textura de cabaret, sinó també la d’un espectacle, amb una història d’un titella de 5 metres”. L’espectacle inaugural, que es farà a la plaça del Mercadal, “és un gran regal a la ciutat amb una dramatúrgia molt interessant”. El xou “parla de la por i dels moments que vivim”, resumeix Mendoza. Impulsar el talent Tot i el bon moment que viu el festival i el circ català, pel director artístic encara hi ha “molt camí per recórrer”. “No es fan totes les produccions que es podrien fer perquè les companyies no tenen la sostenibilitat econòmica per fer produccions més grans”, lamenta. Per aquesta raó, el Trapezi, juntament amb l’Ajuntament d’Olot, Àtrium Viladecans i FiraTàrrega, a més del suport del Mercè Arts de Carrer Festival, han impulsat la creació de dos espectacles, amb la fórmula de coproduccions. Al seu parer, es tracta de “donar recursos als artistes” de casa i “explorar formats que aquí encara no es fan”. “Volem ser una plataforma de producció”, resumeix.  Fruit d’aquest esforç n’han sortit dues propostes. La primera és Dioptries, de la companyia Cia Toti Toronell, “un experiment del qual se’n parlarà”, adverteix Mendoza. El defineix com “dos espectacles en un”, en el qual a l’escenari hi ha “una rodona, partida pel mig en la que en un costat es fa circ contemporani i a l’altre circ clàssic”. El director concreta que “el públic veurà mig espectacle però es perdrà l’altre mig, sabent que se’l perd”.  L’altra coproducció és de petit format, a càrrec de Domichovsky&Agranov, amb un xou titulat Davaiii. Mendoza els qualifica d’“artistes molt reconeguts que han passat per moltes companyies i que s’han animat a crear la seva pròpia”. El director avança que es tracta d’un espectacle “molt musical” en el qual els dos actors parlen dels seus orígens, a l’est d’Europa, i dels tòpics que es tenen sobre aquests països. De tota manera, malgrat l’increment de pressupost, Mendoza apunta la necessitat de disposar de més recursos, i assenyala el Ministeri de Cultura, que segons ell “té molt poca implicació” en el Trapezi. Un festival que tot i les dificultats que hi ha en l’àmbit cultural ha anat creixent amb els anys. “Sempre ha estat avançat a la realitat del sector”, valora, i remarca que “ha estat una escola per al sector”, especialment per alguns artistes que avui hi actuen i que fa anys havien passat per Reus com a espectadors. Vessant econòmica Per consolidar aquest posicionament privilegiat, un dels objectius del Trapezi és potenciar l’àrea professional, i Mendoza es mostra esperançat que aquesta edició suposi un punt d’inflexió. “Enguany acollim el tancament d’un projecte de circ transpirinenc”, gràcies al qual més de 80 programadors del sud de França, Osca i el País Basc passaran per Reus. Això juntament amb la presència de Federació d’Associacions de Circ de l’Estat (Circored), l’Associació de Professionals de Circ de Catalunya (APCC) i Cofae, la plataforma més gran de fires estatals, ajudaran que “el Trapezi sigui la trobada imperdible” del sector, assegura Mendoza. “Que hi hagi molt públic i bons espectacles és important, però aquesta capa professional d’anar al Trapezi a fer contactes, creiem que també ho és”, culmina el director artístic.

Summary: Leandro Mendoza, director del Trapezi: “La salut del circ a Catalunya és bona”


Fernández Díaz nega que existeixi un "clamor silenciós" perquè el líder del PP faci un pas enrere ACN Madrid.-La vicepresidenta del govern espanyol en funcions, Soraya Sáenz de Santamaría, ha demanat aquest dimecres en una entrevista a TVE "respecte" per la figura de Mariano Rajoy i, davant les veus que des de dins del PP demanen al president del partit que faci un pas enrere, ha assegurat que ella "valora molt la lleialtat" i "estarà amb ell fins el final". En una entrevista a TVE ha assegurat que l'expresident de Múrcia Alberto Garre –que ha fet explícita la petició- "és una persona que està de sortida en aquesta qüestió" i li ha demanat que "pensem en el bé del partit i en el bé del país" perquè Rajoy "tenia una tasca: treure'ns de la crisi, i ho ha fet". El ministre de l'Interior, Jorge Fernández Díaz, ha anat més enllà per assegurar que si hi ha eleccions "el candidat del PP serà Rajoy" i ha negat que existeixi aquest "clamor silenciós" a les files dels populars. És la reacció de dos ministres de l'executiu en funcions a les manifestacions del primer representat del PP que demana Públicament a Rajoy que s'aparti. Alberto Garre –que va ser president de Múrcia un any i rellevat per la direcció a les eleccions del 2015- ha assegurat a una entrevista a 'El Español' que Rajoy faria un "gran servei al país" fent un "pas enrere" per "deixar sense coartada" a PSOE i C's. Ha recordat que segons les enquestes la meitat dels votants del PP no veu bé que Rajoy repeteixi com a candidat en cas d'eleccions.  Sáenz de Santamaría ha assegurat que Garre està "de sortida" i ha demanat que pensi en el bé del partit "amb independència de les peripècies personals que cadascú ha tingut i de la situació personal en la que es troba". Ha recordat que ella porta treballant amb Rajoy 16 anys. "Em va fer la seva vicepresidenta i l'ajudaré en el que pugui", ha sentenciat. La vicepresidenta en funcions també ha criticat que el líder de C's, Albert Rivera, apunti a la figura de Rajoy com a condició per poder assolir un acord. "No entenc la posició de Rivera, que ens digui qui ha de ser el candidat del PP no és seriós" i "cal respectar els votants i els militants de cada partit", ha dit.  El ministre de l'Interior, Jorge Fernández Díaz, ha anat més enllà per negar que existeixi un "clamor silenciós" al PP perquè Rajoy s'aparti. Ha demanat a Garre que "no parli pels altres" i li ha recordat que el líder del PSOE nega cap acord amb el PP independentment de qui el lideri. Segons Fernández Díaz, en el cas que calgui repetir les eleccions Rajoy serà "sense cap mena de dubte" el candidat del PP.

Summary: Sáenz de Santamaría sobre la continuïtat de Rajoy al PP: "Valoro molt la lleialtat i estaré amb ell fins el final"


El PSC de Tarragona ha lamentat les "oportunitats perdudes" en el primer any de govern d'ERC i ECP. La portaveu socialista, Sandra Ramos, ha mencionat la no celebració d'un torneig 3x3 de bàsquet, la creació d'un centre de tecnificació esportiva i l'opció que la ciutat fos seu del mundial d'handbol femení. A més, Ramos ha indicat que "la majoria de projectes" que ha desenvolupat l'executiu havien estat planificats en l'etapa anterior del PSC. La portaveu també ha criticat la decisió de l'alcalde de la ciutat, Pau Ricomà, de deixar el seu lloc a la Diputació. Al seu parer es tracta d'una "errada estratègica" que suposa pèrdua de lideratge territorial en una institució que afirmen "serà clau per a la reconstrucció socioeconòmica". D'altra banda, des del PSC han assegurat que hi ha hagut un "escapçament d’àrees tant importants com Turisme, Educació i Mitjans de Comunicació". En el cas de Turisme ha esmentat la marxa de la consellera Laura Castel, que es farà efectiva en els propers dies. "És una decisió que arriba tard i deixa l'àrea sense planificació en un moment crític per al sector", ha afirmat.  Finalment, la portaveu socialista ha qualificat la seva oposició de "responsable i contundent". "Quan Tarragona ha necessitat unitat, el PSC sempre ha estès la mà al govern municipal. Tant en l'accident d'IQOXE estant al costat dels veïns i veïnes, com en tota la crisi de la covid-19".

Summary: El PSC de Tarragona lamenta les "oportunitats perdudes" en el primer any del govern de Ricomà


Pascal apunta que el partit desconfia de la voluntat de diàleg de l'Estat per la reforma constitucional recordant "com va acabar l'Estatut" ACN Barcelona.-El Partit Demòcrata Europeu Català (PDECAT) subratlla que els pressupostos són una peça "fonamental" perquè tiri endavant el procés. Així ho ha expressat aquest dilluns la coordinadora general de la formació, Marta Pascal, davant el plantejament de formacions de la CUP o ERC d'avançar el referèndum en el cas que, per exemple, s'inhabiliti la presidenta del Parlament, Carme Forcadell. Sobre la mà estesa des d'alguns partits a nivell de l'Estat de dialogar sobre una reforma de la Constitució, Pascal ha recordat el desenllaç de la reforma de l'Estatut de Catalunya, retallada per el Tribunal Constitucional (TC). "Hi creiem molt poc", ha assenyalat sobre aquesta voluntat d'entesa.

Summary: El PDECAT insisteix que és "fonamental" que hi hagi pressupostos per tirar endavant el procés sobiranista


Una baralla multitudinària a Tàrrega el juliol de 2011 ha acabat aquest dijous amb vuit membres de la banda llatina 'Los Trinitarios' i un altre jove de nacionalitat romanesa asseguts al banc dels acusats, al jutjat penal 2 de Lleida. Precisament el temps transcorregut des dels fets fins al judici; gairebé vuit anys, ha estat el motiu pel qual la fiscalia ha acceptat aplicar l'atenuant de dilacions indegudes "molt qualificat" i rebaixar la petició inicial de pena de dos anys de presó per a cadascun dels implicats fins a una multa de 450 euros per a set dels 'trinitarios' (ha retirat càrrecs contra l'altre) i una multa de 300 euros per a l'acusat d'origen romanès. Això sí, amb la condició que els acusats reconeguessin els fets, la qual cosa han fet després de debatre-ho durant diversos minuts.  Els fets van passar el juliol de 2011 en un bar de Tàrrega. Segons han reconegut els implicats, dos joves d'origen romanès van sortir a la porta a fumar i minuts després un d'ells va tornar a entrar. Va ser llavors quan els membres de la banda llatina jutjats van aprofitar per apallissar el jove que s'havia quedat sol i després l'altre que va tornar. Els acusats d'origen dominicà han acceptat la multa acordada entre les parts pels delictes de baralla tumultuària i lesions lleus així com indemnitzar les dues víctimes amb 1.800 euros i 300 euros respectivament pels danys patits. Pel que fa a l'acusat d'origen romanès, ha reconegut que, arran dels fets, va colpejar un dels membres de la banda llatina i ha acceptat la condemna de multa per un delicte lleu de lesions i a indemnitzar l'agredit amb 280 euros.  Arran d'aquests fets i de baralles posteriors amb membres dels 'Trinitarios' implicats tant a Tàrrega com a poblacions properes, com ara Ciutadilla (Urgell), i les actuacions policials posteriors van fer disminuir l'activitat del grup a la zona. A l'estat espanyol, el grup 'Los Trinitarios' es va constituir a Madrid al 2004 i posteriorment es va estendre per la resta del territori organitzant-se en 'cèl·lules'.  Segons la policia, es tracta d'un grup fortament estructurat i jerarquitzat, que estableix unes proves d'accés per entrar en el grup i que, una cop dins, es regeix per estrictes normes d'obligat compliment per tots els seus membres, així com una quota monetària que han de pagar setmanalment. En cas de no acatar les normes, els seus membres poden ser objecte de càstigs severs.

Summary: Una baralla a Tàrrega l'any 2011 acaba amb vuit membres de la banda llatina 'Los Trinitarios' asseguts al banc dels acusats


Pràcticament el 50% dels estudiants graduats en un cicle formatiu a Girona el curs 2014-2015 han trobat feina. És una de les dades que es desprèn de l'estudi d'inserció laboral dels ensenyaments professionals 2016, que analitza els resultats de 1.730 enquestes. Aquesta dada és la més alta des del 2010 i, a més, suposa un augment del 10% si es compara amb l'estudi del 2013. La principal via per trobar feina és a través de les pràctiques a l'empresa i també un 17% l'aconsegueix enviant un currículum. Des de la Cambra de Comerç de Girona i dels serveis territorials d'Ensenyament asseguren que el mercat de treball s'està recuperant i que cada cop més joves troben feina. "Estudiar formació professional és garantia d'ocupació", declara el director territorial, Josep Polanco. Un 25% tenen contracte indefinit i set de cada deu cobren més de 900 euros nets en una feina que, sovint, és la primera. Aquest és el desè any que Cambra de Comerç i Departament d'Ensenyament fan l'estudi d'inserció laboral dels ensenyaments professionals a Girona. L'estudi s'ha fet en base a 1.730 enquestes a alumnes graduats el curs 2014-2015. El qüestionari se'ls envia nou mesos després que hagin acabat la formació.  Una de les dades més remarcables de l'estudi és que el 35,43% dels alumnes ja treballa, i que un 13,76% compagina estudis amb feina. Això, per tant, suposa que el 49,19% dels graduats han trobat feina.  Aquesta és la dada més alta des del 2010 i, a més, suposa un creixement de deu punts respecte el 2013. La inserció és lleugerament més alta en el cas dels graduats en cicles superiors (53,75%) que en els graduats en cicles mitjans (45,01%).  Aquesta dada serveix a empresaris i departament per subratllar una recuperació del mercat de treball. Ara bé, també destaquen que, a diferència del que passava abans de la crisi, la recuperació de l'economia no fa que caigui el nombre d'alumnes que segueixen estudiants. "Abans el mercat de treball xuclava alumnes que deixaven d'estudiar perquè tenien feina; ara això no passa perquè hi ha hagut canvi de mentalitat i tothom és conscient que cal formar-se i tenir capital humà qualificat", ha valorat el vicepresident de la Cambra, Jaume Fàbrega.  "La formació professional és garantia d'ocupació" Des de la Cambra i del Departament d'Ensenyament asseguren que la formació professional és "garantia d'ocupació de qualitat", segons sosté el director territorial d'Ensenyament, Josep Polanco. Aquesta afirmació ve sustentada per algunes dades. D'una banda, perquè el 25% tenen un contracte indefinit i el 67% temporal. Si es compara aquesta realitat amb la del mercat general de treball, els llocs de treball indefinits són inferiors. Ho destaca el vicepresident de la Cambra de Comerç: "Si es compara amb el mercat laboral general el canvi és espectacular, podem dir que l'FP és sinònim d'ocupació de major qualitat", ha destacat Jaume Fàbrega.  D'altra banda, també han destacat la remuneració que s'aconsegueix per als llocs de feina. En el cas dels graduats en cicles mitjans, un 63% cobra més de 900 euros nets i, en el cas dels cicles de grau superior, el percentatge s'enfila al 74%. En els dos casos, hi ha una millora respecte a l'estudi del 2015.  Les pràctiques, via principal per quedar-se a l'empresa La principal via per trobar feina per als graduats són les pràctiques que han fet a l'empresa. Això genera confiança a l'empresari, que quan necessita cobrir alguna plaça recorre als alumnes que ja ha tingut abans. L'estudi també recull que un 17% aconsegueix feina enviant un currículum i també pugen molt els casos on l'empresa recorre als centres educatius per saber si tenen disponibilitat d'alumnes graduats i qualificats (passa del 9,85% al 16,85%).

Summary: La meitat dels graduats en un cicle formatiu a Girona troben feina, un 10% més que fa tres anys


El mercat d'oficines de Barcelona va registrar durant 2019 una contractació rècord de 399.000 metres quadrats, un creixement del 4,41% respecte a l'any passat, segons dades de la consultora Savills Aguirre Newman. Les xifres confirmen el tancament de 2019 com el segon millor exercici a la capital catalana dels últims quinze anys, superat únicament per l'any 2015, quan la Generalitat de Catalunya va dur a terme una macrooperació de lloguer de 50.0000 metres quadrats, al costat de la Fira, que va desvirtuar el balanç final de l'exercici. Natalia Montal, directora associada del Departament d'Oficines de Savills Aguirre Newman, explica que "la contractació s'ha quedat una mica per sota de les previsions, a causa d'una escassetat d'oferta amb disponibilitat immediata". Pel que fa al nombre d'operacions tancades ha baixat la dada pel que fa al 2018, però s'incrementa la mitjana per operació. Barcelona compta amb una taxa de disponibilitat que segueix baixant en comparació amb els trimestres anteriors i se situa per al conjunt de la ciutat en el 4,29%. En districtes com el 22@, l'oferta disponible encara és menor i es redueix a l'1,6% del total, uns nivells similars als que hi ha al centre de la ciutat, on la disponibilitat d'espai és pràcticament nul·la. Davant d'aquesta escassetat d'espai, la perifèria es manté com una alternativa per a les empreses, amb un 10,9% de taxa de disponibilitat. La perifèria ha aconseguit acaparar el 22% de l'absorció del conjunt de 2019. Una altra alternativa a escassetat de superfície a Barcelona, són els espais de cotreballs, que s'estan consolidant com una alternativa. Durant 2019, aquests espais flexibles han tancat amb un 182% més de superfície que el 2018 i un 350% més en comparació amb el 2017. En aquest sentit, durant l'últim trimestre de l'any s'han tancat 5 operacions, que han suposat el 17,5% de la contractació d'aquest període. Pel que fa a rendes, s'han mantingut estables durant l'últim trimestre, després d'haver registrat un increment interanual del 12%. Respecte a l'últim trimestre del 2019, es van materialitzar a Barcelona operacions amb una absorció total de 71.000 metres quadrats, un 3,82% més respecte al mateix període de 2018. Així mateix, durant els últims tres mesos de 2019 s'han materialitzat dues operacions de prelloguer.  Savills apunta que l'escassetat d'oferta provoca que els prelloguers segueixin la seva tendència a l'alça, concentrant aquest any 2019 el 17% de la superfície contractada. Segons la consultora, la insatisfacció d'una part de la demanda durant el 2019 ha provocat demores en el tancament d'algunes operacions, que s'esperen que es concretin en el primer trimestre de l'any 2020. "Aquesta conjuntura de mercat, amb decisions pendents que veuran la llum els primers mesos d'aquest any, permeten anticipar un escenari optimista, amb uns nivells de contractació molt elevats per al primer trimestre de l'any", ha assegurat Montal.

Summary: El mercat d'oficines a Barcelona tanca el 2019 amb una contractació de 399.000 metres quadrats, un 4,4% més


El líder de Podem, Pablo Iglesias, ha abordat aquest dimarts amb Felip VI la situació a Catalunya i també una hipotètica reforma constitucional, però ha recordat també en roda de premsa que el monarca li ha transmès que és "conscient" del caràcter "simbòlic" de les seves funcions i del fet que "ell no pot proposar una reforma constitucional". "És prou intel·ligent i prudent per saber que no es pot posar en assumptes polítics, i que ha d'escoltar" els partits, ha dit. En tot cas, Iglesias ha advertit que una proposta de reforma per part del "bloc immobilista" del PP, PSOE i C's no podrà satisfer les aspiracions majoritàries de Catalunya respecte a "un nou encaix constitucional que doni forma jurídica al fet plurinacional". Segons Iglesias, el caràcter "plurinacional" de l'Estat no és una qüestió "nova" perquè precisament la Constitució del 78 "parla de nacionalitats i regions". En tot cas, dubta que la resta de grans formacions parlamentàries puguin abordar la qüestió amb resultats satisfactoris. "Jo sóc bastant pessimista respecte al fet que un govern del PP amb suport del PSOE i C's sigui capaç d'afrontar amb alçada d'Estat els debats sobre la plurinacionalitat", ha dit. En roda de premsa al Congrés, ha advertit que la decisió del PSOE de "donar el poder al PP" marca "un abans i un després" a la història política de l'Estat i inaugura "un sistema de governabilitat diferent". "Tots sabem que passarà, i la dimensió històrica no té precedents, perquè és històric que el PSC hagi adoptat la decisió sobirana de no votar el mateix que el PSOE, i que el repartiment de posicions dels últims 35 anys entre el PP i el PSOE es trenqui", ha dit.  També ha expressat el seu respecte per la concentració 'encercla el Congrés' que denuncia que la investidura de Mariano Rajoy és "il·legítima". Segons Iglesias, el seu paper es limitarà a "saludar" els concentrats. "Nosaltres seguirem treballant al Congrés", ha dit, per construir una oposició ferma contra la "triple aliança" que ha "lliurat el govern al PP".

Summary: Iglesias diu que Felip VI és "conscient" que té un paper "simbòlic" i "no pot proposar una reforma constitucional"


El director artístic del Mercat de Música Viva de Vic (MMVV), Marc Lloret, ha definit la programació de la 30a edició del certamen com a "variada", tant pel que fa als estils com per l'origen dels artistes i el format dels espectacles. De fet, aquesta és la mateixa línia que Lloret ha seguit des que el 2011 va entrar a formar part de l'equip artístic del mercat: "Li hem volgut treure la pàtina de programació més elitista, especial o 'rareta' i barregem propostes més comercials amb altres més arriscades o que costen més d'arribar al públic", ha expressat en una entrevista amb l'ACN. Durant els trenta anys d'història del MMVV, Lloret creu que s'ha aconseguit la "complicitat del sector", que "s'ha fet seu el mercat". Del 12 al 16 de setembre s'han programat una vuitantena de propostes, de les quals prop d'una trentena són estrenes. El Mercat de Música Viva de Vic arriba enguany a la seva trentena edició i, per commemorar-ho, ha programat un concert inaugural que reivindicarà el seu paper d'impulsor de la indústria musical del país. L'actuació estarà protagonitzada per músics vinculats a la història del festival com Miquel Gil, Núria Graham, David Carabén, Andrea Motis, Kepa Junkera o Núria Graham. En un entrevista a l'ACN, Lloret ha destacat que el "significat especial" que tindrà la 30a edició del certamen s'ha volgut traslladar precisament al concert inaugural, que ha revelat que tindrà "tocs d'humor", ja que el guió està signat per Natza Farré i Oriol de Balanzó.  Pel que fa a la resta de la programació, Lloret ha dit que "no hi ha gaires canvis respecte altres edicions", ja que "hem intentat seguir la mateixa línia des que vam aterrar a la direcció artística del mercat l'any 2011". En aquest sentit, Lloret ha dit que busquen fer una programació que sigui "susceptible de ser programada en diferents espais" i l'ha definida com la "diversitat portada als màxims extrems".  Aquesta també serà una edició d'estrenes i, entre les formacions i músics que presentaran nous treballs al MMVV s'hi troben, entre d'altres, Joan Miquel Oliver, Clara Peya, Chicuelo, Ivette Nadal, Sr. Canario, Marc Parrot o The Pinker Tones & Quartet Brossa. Pel que fa als escenaris més multitudinaris, l'oferta se centrarà en Dr. Calypso, Nyandú, Els Amics de les Arts, Obeses o els Catarres . La complicitat del sector Girant la vista enrere, el director artístic del mercat vigatà creu que una de les fites més importants que s'ha aconseguit al llarg de la història del certamen és la "complicitat del sector". "El sector, que en els últims anys ha patit molt, s'ha bolcat amb el mercat i se l'ha fet seu", ha celebrat Lloret. Al mateix temps, ha destacat que durant aquests trenta anys molts artistes també han aprofitat per donar-se a conèixer i sobresortir, a banda de la "part emocional i els milers de concerts i anècdotes que han passat".  D'altra banda, Lloret creu que també s'ha aconseguit explicar i "s'ha entès bé" la doble línia de programació que té el mercat: la més festiva i la pensada per als professionals. "Ha estat una feina que han fet tots els directors artístics i s'ha aconseguit entendre el missatge que el MMVV té una part de festival, però sobretot de una part de mercat", ha apuntat. De fet, aquestes dues vessants cada cop estan més diferenciades també de manera física, ja que, mentre la part més festiva es concentra a la Plaça Major i el Sucre amb concerts gratuïts i multitudinaris; la part professional té lloc a l'interior de l'Atlàntida, a les carpes i a la Jazz Cava. "Es tracta d'un perímetre molt definit on els artistes presenten estrenen i projectes nous", ha dit Lloret en relació a la part professional.  "Ens hem acostumat a la situació d'austeritat" Lloret va fer-se càrrec de la direcció artística del mercat vigatà en plena crisi econòmica i creu que "ja ens hem acostumat a tenir aquesta situació d'austeritat i de mirar sempre els diners". El director del MMVV ha lamentat que els pressupostos públics "han patit moltes retallades" i això ha "repercutit directament" al mercat, motiu pel qual, ha dit, "hem hagut de plantejar el certamen com un lloc on no fer grans produccions, sinó anar a buscar projectes artístics que siguin fàcilment programables i viables econòmicament". Malgrat tot, ha apuntat que també han hagut d'empescar-se-les per trobar altres "ganxos" pels professionals, com ara les trobades, reunions, etc.  "Els artistes catalans tenen un nivell homologable al d'altres països" Una de les línies que ha treballat intensament el MMVV en els darrers anys és la de la internacionalització. Lloret creu que s'ha establert una línia interessant que és la de treballar diferents territoris per "fidelitzar-los i intentar que coneguin què es fa a Catalunya i veure quines possibilitats hi ha de desenvolupar-hi carreres artístiques". Enguany el país convidat és el Regne Unit.  Lloret considera que "cada cop hi ha més fires internacionals obertes a programar propostes emergents del país" i assegura que "cada cop més els artistes catalans tenen un nivell homologable amb els artistes d'altres països". "No hi ha més nivell a fora que aquí", ha apuntat Lloret. Tot i això, el director del MMVV ha constatat la dificultat d'aconseguir desenvolupar una carrera artística a l'estranger: "Una cosa és sortir a tocar a una fira o un festival i una altra és fer gires internacionals. Això només ho poden fer els grans".  Llibertat d'expressió  El Mercat de Música Viva de Vic va ser un dels trenta festivals catalans que van decidir programar el raper Valtonyc com a proposta per al condemna a tres anys i mig de presó per injúries a la corona i enaltiment del terrorisme. Lloret ha dit que és "ridícul" i troba "fora de lloc" que s condemni una persona per expressar-se a través d'un projecte artístic. "Pots estar d'acord o no amb les coses que es diuen i com es diuen però que per això és condemni una persona és ridícul", ha reblat. El director artístic del MMVV, però, creu que aquesta "estratègia repressiva" no servirà com a element dissuasiu, sinó tot el contrari.

Summary: Marc Lloret (MMVV): "Hem tret la pàtina de programació elitista i barregem les propostes comercials amb les arriscades"


L'exlletrat major del Parlamont Antoni Bayona i el secretari general, Xavier Muro han ssegurat aquest dimecres al Tribunal Superior de Justícia de Catalunya (TSJC) que la Mesa de la cambra, com a principi general, no pot controlar políticament les iniciatives parlamentàries, però han admès que el Tribunal Constitucional (TC) va canviar parcialment i progressivament la seva jurisprudència anterior a partir del 2014. Per això, els lletrats van presentar al·legacions i van fer informes per adaptar-se a la nova realitat, intentant que l'alt tribunal no condicionés la capacitat d'iniciativa dels diputats però, alhora, respectant els advertiments del TC. El tribunal va recollir el canvi jurisprudencial en una sentència de finals del 2019. En la seva declaració com a testimoni en el judici contra l'antiga Mesa de la cambra, Bayona, ha explicat que la Mesa només ha de verificar els requisits formals de les iniciatives, però en determinats casos, sobretot des del 2014, es pot valorar si el fons de l'assumpte contravé alguna sentència concreta del TC. Per això, i després d'haver rebut advertiments personals per part del TC, els lletrats i el secretari general van fer diversos advertiments a la Mesa i al ple alertant-los de la possible vulneració de les resolucions de l'alt tribunal. Fins i tot, en el ple del 27 d'octubre del 2017, quan es va aprovar la DUI, tots els funcionaris de la cambra van decidir absentar-se de l'hemicicle. L'exlletrat major també ha explicat que els seus informes jurídics no són vinculants per  a la Mesa, tot i que el més habitual és que els diputats en facin cas. De fet, ha reconegut que ell mateix considera que una iniciativa parlamentària es pot modificar durant la seva tramitació perquè sigui constitucional i ajustada a dret, com així van al·legar en un escrit davant del TC. Muro ha explicat que la sentència de finals del 2019 del TC deixa clar que en algunes ocasions la Mesa ha d'inadmetre iniciatives, sobretot per defectes formals, i en d'altres "pot" inadmetre les propostes per contravenir l'ordenament jurídic clarament. L'exlletrat major, a més, ha explicat que la Mesa no pot evitar que el ple alteri el seu ordre del dia, però només es poden debatre iniciatives ja qualificades per la pròpia Mesa. El juliol del 2016 el ple va votar la ratificació de les conclusions de la comissió d'estudi del procés constituent sense que la Mesa les hagués admès a tràmit, sinó que només en va prendre nota. El 6 i 7 setembre del 2017 el ple va alterar el seu ordre del dia per votar les anomenades 'lleis de desconnexió', la del referèndum i la de transitorietat jurídica, que havien estat admeses a tràmit per la Mesa el mateix dia tot i entrar a registre a finals de juliol, terminis molt poc habituals. Sobre aquell ple i el del 27 d'octubre, Muro ha explicat que ell va ordenar al servei de publicacions que no publiqués les lleis de desconnexió ni la DUI al Butlletí Oficial del Parlament (BOPC), però algú va fer servir el logotip per publicar-ho igualment de manera no oficial, cosa de la qual se'n van responsabilitzar els membres independentistes de la Mesa. Després es van publicar al DOGC, que ja no depèn del Parlament. De fet, ha dit que el reglament de la cambra també permet a la Mesa eximir la publicació al BOPC de les iniciatives admeses a tràmit. Preguntat per dues iniciatives vinculades a la independència el 2010 i el 2011 d'Alfons López Tena, que va ser diputat de Solidaritat per la Independència, Bayona ha assegurat que la ILP del 2010 es va rebutjar per defectes formals i la proposició de llei del 2011 va rebre un informe dels lletrats dient que aquella no era la via, sinó que calia proposar al Congrés de Diputats una reforma constitucional.

Summary: L'exlletrat major i el secretari general del Parlament diuen que el TC va vetar algunes iniciatives des del 2014


L'Audiència de Girona ha dictat una ordre internacional de detenció contra un acusat que s'enfronta a 21 anys i mig de presó per violar i abusar sexualment de la filla menor d'edat de la seva parella a Figueres. El judici s'havia de fer aquest dimecres però el sospitós no s'ha presentat. A més, el president del tribunal ha detallat a la sala de vistes que tampoc consta que li haguessin retirat el passaport a l'acusat, que és d'origen estranger, per evitar que fugís del país. Segons recull l'escrit d'acusació de la fiscalia, l'home aprofitava quan la mare de la menor no era a casa per abusar d'ella. Els tocaments van començar quan la víctima tenia 14 anys i es van allargar fins que en va complir 15, quan l'home la va violar, sosté l'acusació pública.

Summary: Ordre internacional de detenció per a un acusat que s'enfronta a 21 anys i mig de presó per violar una menor a Figueres


La directora general de Joventut, Marta Vilalta, assegura que el Grup Escolta Xaloc de Sabadell tenia "els monitors necessaris amb la formació necessària" per a una sortida com la que realitzaven al Pirineu d'Osca i on la passada nit va morir una noia de quinze anys al precipitar-se per un barranc. El grup el formaven 24 menors i tres monitors, unes xifres que segons ha explicat Vilalta "compleix perfectament totes les ratios de seguretat". Des de Joventut asseguren que els monitors tenien la formació adequada en alta muntanya i que dels tres monitors un era el director de l'expedició. La Direcció General de Joventut de la Generalitat assegura que encara no té els detalls de com va ser l'accident però el considera un fet aïllat. Tot i això insisteix en remarcar la necessitat d'extremar la precaució a la muntanya.

Summary: L'agrupament escolta de Sabadell tenia els monitors suficients i amb la formació adequada


Diverses entitats i personalitats defensores dels drets humans han alertat aquest dilluns que la societat civil organitzada ha de vigilar les possibles vulneracions de drets, sobretot de les persones detingudes i preses, ja que no es refien de les administracions públiques, el poder judicial ni els mitjans de comunicació. Segons aquestes entitats, en els últims temps s'ha "tornat  enrere" en la vulneració d'alguns drets i, a més, s'ha perseguit penalment els qui ho han denunciat, com és el cas del director de l'Observatori del Sistema Penal i els Drets Humans (OSPDH), Iñaki Rivera. També han aprofitat per denunciar l'actuació de la Guàrdia Civil i l'Audiència Nacional en l'operació 'Judes' contra diversos membres dels CDR la setmana passada. En un acte al Col·legi de Periodistes, han intervingut advocats i representants d'entitats com Irídia, l'Associació Catalana  pels Drets Humans, l'Institut de Drets Humans de Catalunya, la mare d'un pres mort a Brians 2 el 2016, que ha explicat altres casos similars, i la directora de Drets de Ciutadania de l'Ajuntament de Barcelona, Aida Guillén. Aquesta última ha instat les administracions a no vulnerar els drets dels ciutadans i a donar suport a les entitats que els  protegeixen i vigilen les vulneracions. El polític i exdiputat de la CUP David Fernández també ha donat suport a Rivera, així com el secretari general de la Intersindical, Carles Sastre, que ha lamentat la persecució de la llibertat d'opinió i d'expressió de Rivera, però també de periodistes, actors, cantants o dibuixants. Fa uns mesos Rivera va dir a TV-3 que a les presons catalanes es produïen tortures de presos. El sindicat CCOO li va interposar una querella per calúmnies amb publicitat, per la qual va haver de declarar fa uns dies com a investigat. El sindicat CSIF li ha interposat una demanda civil. Per això, les entitats li han volgut  mostrat públicament el seu suport. David Fernández ha lamentat que actualment els mitjans de comunicació no vigilin els altres tres poders de l'estat i per això ha instat les organitzacions de la societat civil a estar a atentes a vulneracions dels drets civils i polítics com la llibertat d'opinió i manifestació. Eva Pous, advocada d'Alerta Solidària i d'un dels CDR detinguts, ha enumerat diverses vulneracions de drets processals que, segons ella, van patir els arrestats, i ha recordat que ni la llei antiterrorista ni el secret de sumari poden vulnerar drets fonamentals. Tot i que ha dit que arribaran jurídicament fins on faci falta per denunciar les vulneracions de drets, ha considerat que "la societat no es pot permetre el privilegi d'esperar anys" a una resposta judicial, sinó que ho ha de denunciar immediatament. Anaïs Franquesa, d'Irídia, ha defensat Rivera assegurant que perseguir-lo amb ell és el mateix que perseguir qualsevol ciutadà que digui que existeix la corrupció política,  i ha  recordat nombrosos informes i procediments judicials sobre casos de tortures en presons.  Lluïsa Domingo, de l'Associació Catalana dels Drets Humans, ha demanat que els defensors dels drets humans siguin protegits, cosa que ha subscrit la directora de Drets de la Ciutadania de l'Ajuntament de Barcelona, Aida Guillén, que ha instat la resta d'administracions a "posar-se les piles" per ajudar les entitats de defensa dels drets humans. Carles Sastre, de la Intersindical, ha dit que les entitats són "l'última trinxera" de defensa dels drets, i per això creu que ara algunes d'elles són atacades.

Summary: Entitats demanen que la societat civil vigili les vulneracions dels drets humans per part de les administracions


Els Mossos d'Esquadra tenen un avís d'una possible amenaça terrorista a Barcelona a la qual donen una credibilitat "mitjana", segons han explicat a l'ACN fonts policials i ha avançat 'El Periódico'. La policia catalana, que manté l'alerta antiterrorista en nivell 4 sobre 5, ha traslladat la informació de què disposa a la Guàrdia Urbana de Barcelona. Aquest diumenge, els Estats Units (EUA) han emès una alerta on demana als seus ciutadans que "incrementin les precaucions" en les àrees amb moviment de vehicles i autobusos, especialment a les Rambles de Barcelona, per possible atemptat durant les festes de Nadal. 'El Periódico' assenyala que l'alerta passa per la possibilitat que un individu intenti cometre un atropellament amb un autocar o similar a Barcelona el dia 25 de desembre. Fonts policials han explicat que els Mossos estan estudiant la veracitat de l'avís. Els EUA ha emès una alerta on demana als seus ciutadans que "incrementin les precaucions" en les àrees amb moviment de vehicles i autobusos, especialment a les Rambles de Barcelona, entre plaça Catalunya i el Portal de la Pau, per possibles atemptats durant les vacances de Nadal i Cap d'Any. El consolat general nord-americà a Barcelona ha recordat que Espanya té un nivell 2 sobre 4 d'alerta a l'hora de viatjar a països estrangers, i ha demanat "precaució", ja que poden atemptar contra llocs turístics, infraestructures de transport i altres àrees públiques. Es busca un home natural de Casablanca La Guàrdia Urbana de Barcelona ha elaborat unes instruccions a les que ha tingut accés l'ACN per a fer arribar a tots els agents on es donen alguns detalls de la persona que "tindria la intenció d'intentar cometre una acció terrorista el dia 25 de desembre". Aquest home respondria a les inicials d'L. B. i és un conductor d'autocar natural de Casablanca. Tindria tots els permisos de conduir i per tant podria utilitzar "autobusos, autocars o minibusos per fer accions". La nota està signada per Jesús Hernando Maldonado, Intendent major en cap de la Divisió de Coordinació. Per aquest motiu s'especifiquen algunes mesures pels guàrdies urbans com extremar la seguretat personal, reforçar mesures de control i seguretat a les comissaries i "mantenir una actitud de vigilància permanent" sobretot en llocs amb "concentracions importants" com "La Rambla, Plaça. Catalunya i entorn, Sagrada Família i altres llocs similars". També es demana als agents que tinguin especial atenció als vehicles grans, facin controls als autocars, autobusos i minibusos de la zona centre, utilitzin els vehicles per regular el trànsit i informin de qualsevol incidència sospitosa.

Summary: Els Mossos tenen un avís d'una possible amenaça terrorista a Barcelona de credibilitat "mitjana"


El mes de novembre es posa en marxa a la comarca de l'Anoia el Programa de Detecció Precoç de Càncer de Còlon i Recte, en el marc del desplegament progressiu que s'està duent a terme a tot el país. El programa s'adreça a la població que tingui entre 50 i 69 anys i a l'Anoia estan cridats a participar-hi 26.000 persones en els propers dos anys. El mètode de cribratge es fa a partir d'una anàlisi per detectar si hi ha restes de sang a la femta. La participació és voluntària, amb una realització biennal. A Catalunya cada any es diagnostiquen 5.000 casos nous de càncer de còlon i recte i ha esdevingut la segona causa de mort per càncer a Catalunya amb unes 2.000 defuncions a l'any, tant homes com dones.  Des de l'Hospital d'Igualada s'invitarà, per carta, a la població diana a participar en el programa i donant instruccions de com fer-ho. Un cop rebuda la carta, caldrà que el ciutadà es dirigeixi a una de les farmàcies adherides al programa. Allà haurà de lliurar la carta que hagi rebut i li donaran un kit per dipositar una mostra de femta i les instruccions de com conservar-la fins que la porti de nou a la farmàcia. El mètode de cribratge consisteix en detectar si hi ha restes de sang a la femta.  Si els resultats de la prova són negatius, és a dir, que no es detecta sang a la femta, els participants rebran una carta on se'ls informarà d'aquest resultat i se'ls convidarà a prendre part del programa dos anys després. En cas de detectar-se sang en femta, se'ls citarà per a una visita a l'Oficina de Cribatge de l'Hospital d'Igualada, on se'ls informarà del resultat i del procés a seguir a partir d'aleshores.  A Catalunya cada any es diagnostiquen 5.000 casos nous de càncer de còlon i recte. Actualment ha esdevingut la segona causa de mort per càncer a Catalunya, tant en homes com en dones, amb unes 2.000 defuncions a l'any. Així doncs, la supervivència als cinc anys se situa per sobre del 55%.

Summary: Prop de 26.000 anoiencs participaran en els propers dos anys al Programa de Detecció Precoç del Càncer de Còlon i Recte


Ciutadans (Cs) ha fet una crida perquè no es participi en "l'esperpent" de l'1-O. El president de la formació, Albert Rivera, s'ha referit a un "referèndum de l'IKEA" perquè és "desplegable i imprimible", en al·lusió a les urnes de cartró o a la impressió de les paperetes. La burla del líder del partit taronja també ha esquitxat el president Puigdemont, després que aquest hagi insistit en el seu discurs institucional de la Diada que només el Parlament de Catalunya podia inhabilitar el Govern.  "És Superman? És Batman? No! És Puigdemont!", ha dit en to irònic Rivera, advertint al cap de l'Executiu català "es fotrà una castanya amb la llei". En un acte celebrat al Moll de Marina de Barcelona, Ciutadans ha demanat, una vegada més, el suport dels "partits constitucionalistes" per tirar endavant la moció de censura contra Puigdemont. La cap de Cs a Catalunya, Inés Arrimadas, ha demanat suport a aquells partits que abans "ens deien que anàvem contra Catalunya, que érem uns exagerats i que no passava res per pactar amb Pujol".  "Si no ho fem ara, quan ho farem?" s'ha preguntat Arrimadas. "Si no sumem forces ara, quan? I si no liderem qui?", ha prosseguit. "Nosaltres seguirem lluitant perquè hi hagi una alternativa", ha constatat. Inés Arrimadas considera que les forces que estan a favor de la independència, el que en realitat els passa és que "tenen por a les urnes", motiu pel qual encara no ha tirat endavant una llei electoral catalana. Ha ironitzat, però, que es mantingui la legislació vigent tot i la convocatòria de l'1-O. "Per això sí que són més espanyols que el Fary, Curro Jiménez i Manolo 'el del Bombo'", ha dit amb sarcasme. La líder de la oposició ha criticat també el fet que els partits independentistes i entitats com ANC o Òmnium s'hagin fet seva la Diada Nacional de Catalunya, "expulsant" a la resta de catalans i catalanes que no pensen com ells. "A aquells que també volem seguir sent espanyols i europeus", ha comentat. Com a andalusa d'origen, ha exposat que, cada 28 de febrer, dia nacional d'Andalusia "no es considera el Dia del votant del PSOE". De fet, una de les primeres coses que ha dit que farà si arriba a ser presidenta de Catalunya és que l'Onze de Setembre sigui una festa on tots "estaran cridats a gaudir". Crida per posar fi al "separatisme" Amb el lema 'Caminem Junts', simbolitzat amb el tradicional cor amb les banderes catalana, espanyola i europea junts, Ciutadans ha volgut marcar múscul davant els seus seguidors, prop d'un miler, que s'han aplegat sota un sol de justícia al Moll de la Marina de Barcelona. El president de Ciutadans, Albert Rivera, ha anunciat que presentaran una moció al Congrés per demanar el suport dels partits al govern espanyol i al poder judicial per tal de "no pagar més les festes del separatisme" i fer front al "cop de la democràcia" que s'està duent a terme a Catalunya. Rivera ho ha comparat als fets d'octubre de 1934, en què el govern català liderat per Lluís Companys va proclamar l'Estat Català davant la República Espanyola. Uns fets que van venir acompanyats de vagues, víctimes per enfrontaments i l'empresonament del membres del Govern i la suspensió de l'Estatut de Núria. "Ara el cop volen fer contra la monarquia parlamentària constitucional. És el mateix", ha subratllat Rivera. Ha acusat la parsimònia dels "partits de tota la vida" de l'actual situació que viu Catalunya. Considera que el "separatisme" i el "populisme" han crescut sense fre davant "l'immobilisme" dels "vells partits". "I ara es posen les mans al cap", ha indicat Rivera, qui ha estat també especialment crític amb el líder de Podemos, Pablo Iglesias: "Ningú que doni suport al cop a la democràcia pot aspirar a ser president d'Espanya", ha dit Rivera. El president de Cs acusa Iglesias d'estar actuant amb una "irresponsabilitat històrica", fet en el que no ajuda una suposada ambigüitat davant la situació a Catalunya: "No es pot estar a missa i repicant"; apunta.  Mejías demana a Colau que deixi de ser el "flotador" dels independentistes La cap del grup municipal de Cs a l'Ajuntament de Barcelona, Carina Mejías, ha centrat bona part de les seves crítiques a Ada Colau i la seva postura respecte el referèndum. Li ha exigit que "deixi de donar oxigen al separatisme" i servir de "flotador" cada vegada que el procés es troba amb un entrebanc. "Però, és clar, ara es troba amb la llei". "Barcelona és plural i vol mantenir-se al costat de la llei la democràcia", ha reblat. Mejías també s'ha dirigit al Partit dels Socialistes de Catalunya (PSC), soci de govern  de BComú a l'Ajuntament de Barcelona. Els ha demanat que es mantinguin "ferms" en la no celebració de l'1-O tal com han fet alcaldes socialistes com Àngel Ros, a Lleida, o Núria Marín, a l'Hospitalet de Llobregat, que ja han dit que no cediran locals municipals per al referèndum.

Summary: Ciutadans demana que no es participi en "l'esperpent" de l'1-O per ser "un referèndum desplegable i imprimible"


El president de la Generalitat, Carles Puigdemont, ha inaugurat aquest dijous la nova seu corporativa de la multinacional japonesa Epson a Sant Cugat del Vallès. Les noves instal·lacions, que han comportat una inversió de dos milions d'euros, tenen 3.000 metres quadrats i hi treballen més de 100 persones. Epson Ibérica, que fins ara tenia les seves oficines a Cerdanyola del Vallès, ha optat per seguir al Vallès Occidental perquè, com ha afirmat el seu vicepresident, Ernest Quingles, és un referent en quant a innovació i la comarca amb el segon PIB més alt de Catalunya, el que demostra la seva vitalitat econòmica. Al seu torn, Puigdemont, després d'agrair l'aposta d'Epson per Catalunya, ha destacat que la multinacional japonesa és un exemple a seguir perquè "aposta per la tecnologia amb rostre humà", és a dir, la que es posa al servei del benestar de la gent. Durant la visita, el president de la Generalitat, Carles Puigdemont, ha estat acompanyat per l'alcaldessa de Sant Cugat, Mercè Conesa, el president i el vicepresident d'Epson a Europa, Kazuyoshi Yamamoto i Ernest Quingles, el secretari d'Empresa i Competitivitat de la Generalitat, Joan Aregio, i el delegat del Govern a Barcelona, Miquel Àngel Escobar. També hi ha assistit l'alcalde de Lleida, Àngel Ros, i el president de Foment del Treball, Joquim Gay de Montellà, entre d'altres personalitats.  Les noves instal·lacions substitueixen les que Epson tenia fins ara a Cerdanyola del Vallès, dins de l'anomenat 'Triangle de la Innovació de Catalunya'. La nova seu corporativa compta amb una sala de 600 metres quadrats concebuda com un 'hub' tecnològic des d'on la firma japonesa vol facilitar l'accés de clients i usuaris als seus últims desenvolupament.  Aquest trasllat respon a la posada en marxa del pla Epson 25 pel que la multinacional preveu invertir 75 milions d'euros a l'estat espanyol fins el 2020 i que té per objectiu reforçar el creixement de la companyia en àrees punteres com l'internet de les coses (IDC), la impressió per injecció de tinta, la robòtica, la tecnologia wearable o la realitat augmentada, entre d’altres.   Durant els parlaments, tant l'alcaldessa de Sant Cugat, Mercè Conesa, com el president de la Generalitat, Carles Puigdemont, han agraït a Epson l'aposta pel municipi i per Catalunya. En aquest sentit, Conesa ha destacat que si la multinacional japonesa ha optat per Sant Cugat és, en part, perquè el municipi "compta amb un ecosistema d'innovació que el posiciona com una àrea clau amb alt nivell de tecnificació i generació d'ocupació".  Al seu torn, el president de la Generalitat ha destacat que l'aposta d'Epson per Sant Cugat del Vallès "és una aposta intel·ligent" perquè el municipi "concentra bona part del PIB del país i d'Europa" i perquè "és un referent pel que fa a la innovació i a la creació d'ocupació de qualitat. "De Sant Cugat en podem aprendre moltes coses", ha reblat Puigdemont. Per últim, el vicepresident d'Epson a Europa, Ernest Quingles, ha destacat que l'anomenat 'Triangle de la Innovació de Catalunya' que formen els municipis de Sant Cugat, Cerdanyola del Vallès i Rubí, és el millor exemple que "quan el món de la política i el món empresarial van de la mà" es poden crear espais de referència a nivell estatal i europeu que siguin motors econòmics a partir de les noves tecnologies i la innovació.

Summary: Puigdemont agraeix l'aposta d'Epson per Catalunya en la inauguració de la seva nova seu corporativa a Sant Cugat


Un total de 567 persones han volat a primera hora d'aquest matí de dijous des de l'aeroport de Lleida-Alguaire cap a Brussel·les per assistir a la manifestació 'Omplim Brussel·les' convocada per l'ANC i Òmnium Cultural. Quan passaven pocs minuts de dos quarts de vuit del matí s'ha enlairat el primer dels tres vols xàrters de 189 places llogats pels CDR's de Lleida i ho han pogut fer sense problemes tot i els temors que la boira fes la guitza i obligués a cancel·lar-los. Això si, hi ha hagut retard per l'aglomeració de gent que s'ha produït a l'hora de passar els controls de seguretat. El responsable del CDR Zona Alta, Jordi Alsina, ha explicat que tot i que fa uns dies no tenien massa clar si omplirien el tercer avió finalment dilluns es va tancar la llista i 60 persones han quedat fora. El preu del bitllet d'anada i tornada el mateix dia ha estat de 406 euros i no només ha viatjat gent de Lleida i rodalies sinó que també de Barcelona, Girona, Manresa, Vic i Reus.

Summary: Més de 560 persones volen des de Lleida-Alguaire cap a Brussel·les per assistir a la manifestació


L'Ajuntament de Girona ha impulsat aquest dimarts una campanya per fomentar la convivència veïnal després que s'hagin disparat els conflictes dins de les comunitats de veïns des que va començar el confinament. La campanya consta d'un cartell informatiu amb diversos consells per reduir la molèstia entre veïns, com ara escoltar música amb altaveus o utilitzar electrodomèstics durant el dia per no fer fressa en les hores de descans. La Policia Municipal de Girona  ja ha fet 96 requeriments per conflictes veïnals durant aquests quinze dies. A més, la policia ha intervingut en 64 casos, mentre que la resta s'han resolt. La majoria de les actuacions han consistit en tasques de mediació entre les parts afectades. Abaixar el volum de la música, rentar amb més freqüència el animals domèstics i vigilar que no facin soroll, vigilar de no cridar a casa o fer servir els electrodomèstics durant el dia per respectar les hores de descans del veïns són algunes de les recomanacions que fa l'Ajuntament de Girona als seus ciutadans. Es tracta d'una campanya per fomentar la convivència veïnal que ha engegat aquest dimecres el consistori local amb l'objectiu de frenar el nombre de queixes que fan alguns gironins per molèsties dels seus veïns. A més, la campanya demana als ciutadans que abans de trucar a la Policia Municipal intentin dialogar amb els veïns i que utilitzin l'empatia per intentar comprendre les diferents situacions que hi ha a cada llar. L'Ajuntament de Girona ha engegat aquesta campanya després que durant els quinze dies de confinament ja s'han fet 96 requeriments. De tots ells, el cos policial ha hagut d'intervenir en 64 casos en què els agents han intentat mediar entre els veïns afectats. D'aquesta manera, els agents han posat en pràctica les habilitats sobre mediació que fa poc van adquirir en un curs de formació amb l'objectiu de poder resoldre aquest tipus de conflictes, com a part de l'aposta per aconseguir més dels agents de  proximitat. Tot i així, la Policia Municipal de Girona ha acabat posat tres denúncies per conflictes que no s'han acabat resolent. L'Ajuntament de Girona ja ha començat a repartir digitalment tríptics i cartells informatius centrats en aquesta campanya de convivència veïnal a diverses associacions del territori, com la Cambra de la Propietat, el Col·legi d’Administradors de Finques de Girona o el Col·legi Oficial d’Agents de la Propietat Immobiliària de Girona. La intenció és que aquestes entitats distribueixin el material entre els seus associats amb l’objectiu que arribi al conjunt de veïns i veïnes de la ciutat. Pel que fa a les sancions per incomplir les instruccions de confinament i sortir al carrer de manera no justificada, en el dia d’ahir es van aixecar entre Policia Municipal i Mossos d’Esquadra 62 actes més. En total, s’ha superat el miler de denúncies, que ara ja en són 1.018 a la ciutat de Girona.

Summary: Girona impulsa una campanya per fomentar la convivència veïnal durant el coronavirus


L’associació diu que hi ha sospites d'un intent “d’ingerència” al cos  ACN Madrid .-La Unió d’Oficials de la Guàrdia Civil ha anunciat que ha demanat personar-se com acusació popular en la causa sobre les mobilitzacions del 8-M que instrueix un jutjat de Madrid. L’associació diu que la destitució del coronel Diego Pérez de los Cobos i la dimissió del DAO Laurentino Ceña podrien amagar un “intent d’ingerència” dins del cos en el marc d’una “investigació judicialitzada”. Per això, diuen que utilitzaran totes les eines que tinguin a l’abast per “garantir que la Guàrdia Civil continua sent un cos imparcial, al servei d’Espanya”.

Summary: La Unió d’Oficials de la Guàrdia Civil demana personar-se com a acusació a la causa del 8-M


El diputat i portaveu adjunt de JxCat, Eduard Pujol, ha concretat una mica més les demandes que l'independentisme posaria sobre la taula al PSOE per donar suport a la moció de censura contra Mariano Rajoy. En aquest sentit, ha dit als socialistes que ''si no volen que no diguin perdó'' però que almenys reconeguin que es van equivocar a l'hora de mesurar ''l'abast real del 155, alimentant el 155''. Per Pujol això seria un ''bon començament'', de la mateixa manera que haurien d'admetre que ''hi ha presos polítics'' i a partir d'aquí ''treballar per trobar la solució perquè puguin tornar a casa''. Pujol ha remarcat però que ''és una llàstima'' que des del partit socialista es continuï amb ''la política del furor del convers, de la mala rèplica, de les actituds de dretes d'un partit de dretes com el PP''. Eduard Pujol ha acompanyat al president de la Generalitat, Quim Torra, en la seva visita a l'Aplec del Caragol de Lleida. El diputat de Junts per Catalunya, Eduard Pujol, creu que seria ''extraordinari'' que algun important del PSOE fes un esforç per entendre's amb els independentistes i s'ha mostrat convençut que ''no és el que pensen fer''. Pujol ha dit que cal plantejar-se què és el que guanya Catalunya si hi ha un canvi a la Moncloa. És per això que ha instat al PSOE a dir clarament si mantindran el 155 o continuaran sense parlar de ''presos i ostatges polítics''. Pujol s'ha referit així al ''nivell local'', com el cas de Lleida ciutat on l'alcalde socialista Àngel Ros ''té al·lèrgia als llaços grocs i a la simbologia que representen''. Per Pujol, ''la insistència en la reiteració de l'error per part dels socialistes és per fer-s'ho mirar''.  El dirigent de JxCat ha remarcat que la ''política de cohesió'' és la que representa el president Torra, ''capaç de donar la mà a tothom'', i no els que neguen ''l'evidència que hi ha presos polítics'', una ''situació d'ofec de les llibertats individuals, col·lectives, i polítiques''. És per això, que Pujol ha insistit que ''qualsevol sí de l'independentisme passa pel no dels socialistes a la repressió, a jugar amb la democràcia, a flirtejar amb tots aquells no defensen la llibertat''.

Summary: Pujol (JxCat) demana al PSOE que, si no vol demanar perdó, almenys admeti que hi ha "presos polítics"


Un treballador del metro de Barcelona encara en actiu, Rafael Rubio, assegura que pateix asbestosi, una greu malaltia pulmonar, a causa de l'exposició a fibres d'amiant. Rubio ha explicat el seu cas aquest dimecres acompanyat per representants del comitè d'empresa i del Col·lectiu Ronda. Segons han explicat, dos pneumòlegs, un de l'Hospital de Can Ruti i un expert del Col·lectiu Ronda, han diagnosticat que Rubio pateix asbestosi, malgrat que un tercer contractat per TMB va diagnosticar "possible asbestosi" a Rubio. Després d'exposar el cas, el comitè d'empresa ha exigit "responsabilitats" a TMB i que "deixi de negar que hi ha gent afectada per l'amiant a les seves instal·lacions". Rubio, que actualment està parcialment jubilat, s'ha dedicat durant dècades a tornejar rodes als tallers de manteniment del metro. Es va incorporar a l'empresa l'any 1978 i ha remarcat que en aquells anys no hi havia mesures de seguretat, a diferència de l'actualitat, i que no va ser fins al 2002 que es van retirar alguns materials, com per exemple les mantes d'amiant.  Rubio va anar al metge després de tossir sang i va ser llavors quan li van dir que tenia problemes al pulmó. En aquella ocasió, el doctor li va preguntar si havia estat en contacte amb amiant.  Els treballadors exigeixen "responsabilitats" a TMB El membre del comitè d'empresa ha dit que des de TMB i des de l'Ajuntament s'està "ocultant" informació perquè alguns treballadors pateixen "patologies molt greus" i han denunciat que l'empresa els posa obstacles a l'hora de recopilar informació. "Estan ocultant i mentint quan diuen que no hi ha treballadors malalts al metro", ha subratllat.  Al seu torn, l'advocat del Col·lectiu Ronda Jaume Cortés ha exigit a TMB que "surti de la negació" perquè ara ja s'ha convertit en "insuportable". Cortés ha demanat que "deixi de negar que hi ha gent afectada per l'amiant a les seves instal·lacions". A més, ha remarcat que el comitè d'empresa vol formar part del procés de desaminatació del metro.

Summary: Un treballador en actiu del metro assegura que pateix una malaltia pulmonar a causa de l'amiant


Un miler de persones s'han manifestat aquest dimarts al migdia pel centre de Tarragona per exigir la millora dels salaris, l'ocupació i les pensions. En aquesta convocatòria dels sindicats UGT i CCOO amb motiu de l'1 de Maig, els manifestants recorren la Rambla Nova de Tarragona, de punta a punta. Amb una pancarta que recollia el lema de la convocatòria -en defensa de la igualtat, l'ocupació, els salaris i les pensions-, la manifestació ha arrencat puntualment a les dotze per finalitzar una hora més tard al Balcó del Mediterrani, on s'ha cantat 'L'estaca' de Llach. Els portaveus dels sindicats han fet esment dels conflictes laborals oberts al territori, com les subcontractes de Port Aventura o la situació de la plantilla a l'Empresa Municipal de Transports (EMT) de Tarragona, així com també el bloqueig en el conveni del sector del metall, que afecta 20.000 treballadors, en un territori especialment castigat per l'atur -gairebé arriba al 20%- i on 9 de cada 10 contractes són temporals. Els sindicats adverteixen que, davant aquesta degradació laboral, es mantindran en peu de guerra i no descarten fer una vaga general. "Segurament haurem de fer una vaga general i la farem aviat". Així ho ha assegurat el secretari general de CCOO a Tarragona, Vicente Moya, en l'inici de la manifestació, que ha recorregut en gairebé una hora una rambla que es fa en menys d'un quart d'hora a pas àgil. Moya ha insistit en què les pensions són un dels cavalls de batalla. "Tenim la revalorització de l'IPC, però no és suficient, a Tarragona hi ha 190.000 pensionistes, amb una pensió de mitjana de 896 euros; volem que surtin al carrer tant els pensionistes com les persones joves que busquen feina".  Per la seva banda, Joan Llort, secretari general d'UGT a Tarragona, ha enumerat tots els conflictes laborals que s'arrosseguen a les comarques tarragonines. A part dels ja esmentats, també ha reiterat el conflicte permanent a l'aeroport de Reus per problemes de seguretat, la petició d'equiparació en les jubilacions per part de les policies locals vers altres cossos, els salaris congelats des de fa nou anys que arrossega el sector de la geriatria i el conveni encara encallat en el sector de la minerometal·lúrgia, "amb una patronal conservadora i immobilista", ha dit. Amb pancartes d'ambdós sindicats, la manifestació s'ha iniciat als peus de la Rambla fins al Balcó del Mediterrani. S'han cridat consignes sobretot en defensa del paper de la dona en el món laboral i d'indignació per la recent sentència del cas de la Manada. "No és no; això no és abús, és violació", exclamaven dones vestides de lila, a la capçalera de la manifestació. En arribar al Balcó del Mediterrani, s'han afegit diversos col·lectius, des de pensionistes a estibadors del port, passant per treballadores de la neteja de pisos i bugaderia de Port Aventura. A part de la recuperació de les condicions laborals i la revalorització de les pensions, durant els parlaments s'ha recordat que en aquest moment hi ha 440 sindicalistes d'UGT, CCOO i altres sindicats que es troben imputats per participar en piquets informatius en diferents vagues. "La Llei Mordassa ens persegueix fins a extrems insospitats en una democràcia descafeïnada", ha etzibat. Llort també ha denunciat que durant l'any passat es van produir al territori 4 accidents mortals i gairebé 9.000 ferits en accidents laborals, i ho ha atribuït a la precarietat laboral. Prèviament a la manifestació, el sindicat UGT ha convocat tot un seguit d'actes al llarg del matí del Primer de Maig. Així, s'ha dut a terme una ofrena floral al monument a Pablo Iglesias, al Camp de Mart, i acte seguit, el lliurament dels Premis Primer de Maig. Al migdia també s'ha fet un aperitiu a la plaça de la Dona Treballadora. D'altra banda, com cada any la Coordinadora Anticapitalista -dins la qual s'hi troba la CGT- ha convocat una manifestació alternativa a la tarda, a partir de les set a la Imperial Tarraco, en una convocatòria a nivell de les comarques del Camp.

Summary: Un miler de persones clamen a Tarragona per la millora dels salaris, l'ocupació i les pensions


El jutge de l'Audiència Nacional Manuel García Castellón ha decidit investigar l'exnúmero 2 de Comunicació de la Moncloa, el periodista Alberto Pozas, en la peça separada 10 que instrueix per suposat espionatge al líder de Podem, Pablo Iglesias. Segons apunten diversos mitjans, el jutge l'havia citat aquest matí com a testimoni però ha decidit canviar-li l'estatus i el torna a citar ara com a investigat. Per tant, Pozas haurà de tornar a l'Audiència Nacional acompanyat d'un advocat. L'exdirector d''Interviú' va dimitir com a director general d'Informació Nacional de Pedro Sánchez la setmana passada arran de les informacions que el vinculaven a la trama d'espionatge. El jutge haurà d'aclarir les acusacions de l'excomissari José Manuel Villarejo, que assegura que Pozas li va entregar un llapis de memòria amb les dades d'un telèfon robat a una assessora de Pablo Iglesias quan era director de la revista 'Interviú'.

Summary: El jutge investiga l'exdirector d'informació nacional de la Moncloa per l'espionatge a Pablo Iglesias


La producció de poma a les comarques gironines pujarà un 6% aquest any i superarà les 83.000 tones. Ja s'han començat a recollir les varietats més primerenques d'una temporada que, sobretot, destaca per l'increment d'aquelles que s'adapten als nous gustos del consumidor: més sucoses, més crocants i més fermes. Aquest 2016, per exemple, es recolliran fins a un 30% més de pomes com la Gala la Fuji i altres d'estiu. En contrapartida, les varietats de tardor, la Granny Smith o la Golden s'estanquen o es deixen de plantar. Els productors agrupats sota el paraigües de la Indicació Geogràfica Protegida (IGP) Poma de Girona confien, a més, poder pujar preus aquest any. A Europa, països com Àustria, França i la zona dels Balcans colliran menys poma perquè el temps no hi ha acompanyat. I això beneficarà els productors gironins; no només al mercat local i estatal, sinó també a l'internacional.


L'Associació Catalana d'Estacions d'Esquí i Activitats de Muntanya (ACEM) alerta que si la crisi del coronavirus s'allarga afectarà la propera temporada d'hivern al Pirineu. El problema és que el confinament obliga als responsables de les estacions a preveure des de casa les actuacions que cal fer. A més, les empreses que fabriquen components pels remuntadors i fan revisions estan o bé aturades o treballen a un ritme inferior al habitual. A més, preocupa com haurà afectat la crisi econòmica als aficionats als esports d'hivern. "Molta gent s'ha quedat sense feina i caldrà veure si s'animen a venir", assenyala Joquim Alsina, director de l'ACEM. Alsina també ha explicat que l'aturada brusca ha "espatllat" una temporada que estava sent bona.  El cop que han rebut les deu estacions d'esquí catalanes – set públiques i tres privades - amb l'acabament precipitat de la temporada pel coronavirus podria ser "més dur" si la crisi s'allarga. I és que el sector té la mirada fixada en l'hivern que ve, ja que hi ha "incertesa" sobre si es podrà recuperar "una certa normalitat". Des de l'Associació Catalana d'Estacions d'Esquí i Activitats de Muntanya (ACEM) assenyalen dos preocupacions: d'una banda les qüestions tècniques i de l'altra les condicions en què la ciutadania sortirà d'aquesta crisi des d'un punt de vista sanitari i econòmic. En relació a la primera, el director de l'ACEM, Joaquim Alsina, explica que el final de la temporada també serveix per començar a desmuntar algunes parts de l'estació, i planificar la propera. Això significa, entre altres qüestions, prendre decisions en relació a projectes que cada estació pugui dur a terme com, per exemple, el tancament de pistes o habilitar nous espais. "Això ho estem fent a partir de l'experiència que tenim, però des de casa", assenyala Alsina. L'entitat recorda que durant l'estiu "hi ha molta feina a fer" a les estacions d'esquí per tal de tenir-les a punt de cara a la temporada vinent. En aquest sentit, Alsina recorda que els remuntadors han de passar una sèrie de revisions, que han de fer empreses especialitzades i que algunes estan aturades actualment.  A més d'aquests controls periòdics que es fan cada any, també n'hi ha d'extraordinaris i en molts casos cal renovar alguns elements de les màquines per temes de seguretat. En aquest sentit, el director de l'ACEM explica que les empreses que fan els serveis de manteniment i que fabriquen aquests materials, o bé han aturat la producció pel coronavirus o no treballen a ple rendiment. Això fa que s'acumulin les demandes, no només de les estacions d'esquí catalanes, sinó d'altres zones més grans com França, Suïssa, Àustria o Itàlia. Tornar a atraure clients Alsina, però, deixa clar que "per ells, no quedarà" i que si cal treballar el doble per tenir-ho tot a punt ho faran, però la gran preocupació és veure quina resposta tindrà el client. "Després d'aquest període s'haurà de veure com estarà la societat per tornar a fer despesa en turisme i lleure", assenyala. Per això, des de l'ACEM esperen "no anar sols" a l'hora d'intentar remuntar l'activitat i potenciar de nou les estacions d'esquí. Alsina destaca que "hi ha molts sectors" de la societat que són conscients que el que cal és veure què es pot fer en l'economia des d'un punt de vista general. "Nosaltres som un granet més, però de poc serveix que m'ajudin a mi, si el sector del nostre visitant s'enfonsa", remarca. FGC veu incertesa a l'estiu La incertesa per part de l'ACEM també la comparteix la Generalitat que gestiona set de les deus estacions que hi ha a Catalunya. La temporada d'estiu és a tocar i la crisi del coronavirus preocupa als responsables. Fonts de Ferrocarrils de la Generalitat consultades per l'ACN asseguren que el problema no és el condicionament de les estacions i la seva obertura, sinó la resposta per part dels usuaris. Més enllà de les dificultats logístiques que pugui suposar, des de FGC asseguren que el que preocupa és, d'una banda, les condicions sanitàries que hi puguin haver aquest estiu, i de l'altra, com quedi de tocada l'economia dels qui apostaven per anar a muntanya. Aquests dos aspectes eleven la incertesa per part dels responsables.  Pel que fa a l'hivern, FGC dona per fet que els resultats "no seran bons", com a conseqüència de l'aturada brusca pel coronavirus. Tot i això, des del sector destaquen que els quatre mesos que han estat oberts, hi ha hagut una bona resposta per part dels usuaris.

Summary: Les estacions d'esquí catalanes alerten que si la crisi del coronavirus s'allarga afectarà la propera temporada d'hivern


Pablo Iglesias ha afirmat avui en un acte electoral a Eibar que per bé que hi ha qui defineix els partits de dretes com el fills d'Aznar, ell els veu, més aviat, com "un híbrid estrany entre Don Pelayo i Margaret Thatcher". El líder de Podem ha recordat paraules de Valle Inclán per dir que "no són patriotes, sinó patrioters", i ha subratllat que volen "una llengua, una bandera i una identitat" però que quan arriben als temes d'economia defensen "la bandera del BBVA". Sobre l'endemà del 28-A, Iglesias ha reiterat que, si pot, el PSOE triarà com a company de govern Ciutadans, i per això ha asseverat que l'única manera que hi hagi un executiu d'esquerres és amb Podem al poder. En un dels bressols del republicanisme espanyol, Iglesias ha alertat que en aquests comicis hi ha dos debats "constituents". Un que té a veure amb la plurinacionalitat, amb el conflicte amb Catalunya, amb l'autogovern i amb la diversitat de llengües, un "debat d'Estat crucial que es podria resoldre de forma autoritària", i un altre que té a veure amb les qüestions socials. En aquest segon capítol, Iglesias hi situa el futur de les pensions, les privatitzacions d'empreses públiques, la precarització laboral, l'habitatge o el futur del joves. Qüestions que, a parer d'Iglesias, resultaran afeblits en mans dels partits de dretes, per la qual cosa ha considerat que el 28 d'abril els espanyols es juguen "la història d'Europa". En aquest sentit, ha afirmat que el que volen PP, Cs i Vox és "abaixar impostos als rics i apujar-los a la gent treballadora", i en l'àmbit territorial s'ha preguntat si un govern "de Rivera amb Sánchez com a president" –que, ha assegurat, és el que volen els grans poders econòmics espanyols- protegiria l'autogovern o entendria la diversitat del país. "Segur que no", s'ha contestat. Finalment, Iglesias també ha criticat els "insensats" que repeteixen "l'estupidesa" que un monarca uneix la ciutadania. "Que insensibles", ha afegit, per defensar tot seguit que el que sí que uneix la ciutadania és una sanitat pública com l'espanyola.

Summary: Iglesias veu la dreta "un híbrid estrany entre Don Pelayo i Margaret Thatcher"


L'Associació de Cambres de Comerç del Mediterrani (ASCAME) ha lamentat el decés als 75 anys de Miquel Valls, expresident de la Cambra de Comerç de Barcelona i també vicepresident d'ASCAME durant 17 anys. "Ha estat un home de pau i consens. Un referent incontestable per la seva capacitat per a tendir ponts i generar consensos respectant les diferències", han recordat des de l'Associació de Cambres de Comerç del Mediterrani. "Valls ha treballat sempre per l'alineació d'interessos a favor d'un horitzó comú construït per tots", ha afirmat l'ASCAME, que ha agraït el compromís de l'economista i empresari barceloní en la promoció de la regió mediterrània. "El seu gran amor pel Mare Nostrum va portar-lo a realitzar una gran tasca per al desenvolupament dels països mediterranis i impulsar l'ASCAME com el representant més important del sector privat de la Mediterrània", ha conclòs l'associació.

Summary: L'Associació de Cambres de Comerç del Mediterrani lamenta la pèrdua de Miquel Valls: "Ha estat un home de pau i consens"


L'exconsellera d'Ensenyament Clara Ponsatí ha criticat des d'Escòcia el president de la Generalitat, Quim Torra, per haver enviat els Mossos d'Esquadra a retirar l'acampada independentista de la plaça Sant Jaume de Barcelona. En una entrevista al diari 'Jornada', Ponsatí, exiliada des del març a Saint Andrews, qüestiona el desallotjament de dimecres passat de manera contundent: "Enviar els Mossos d'Esquadra a retirar les tendes de campanya? Calia?". Ponsatí en responsabilitza Torra i considera que "no s'hi val" anar cada matí a saludar la gent acampada i després enviar-hi la policia "per fer-los fora al·ludint qüestions de seguretat". A l'entrevista, que es publicarà en paper aquest cap de setmana, Ponsatí considera que Torra hauria d'haver anat personalment a explicar als acampats que havien de marxar. "I si no ho vols fer, doncs aguantes els policies i impedeixes que retirin les tendes", afegeix en un avançament del text que 'Jornada' fa al seu web.

Summary: Ponsatí critica Torra per enviar els Mossos a retirar l'acampada de la plaça Sant Jaume


L’Ibex 35 ha tancat la sessió d’aquest nou ‘dilluns negre’ en 8.122,1 punts, cosa que suposa una pèrdua del 4,4% en relació amb el tancament del divendres passat. Aquesta caiguda és la més important des que ha començat l’any i la més important que s’ha registrat al selectiu espanyol des del 24 d’agost passat, quan la borsa espanyola també va protagonitzar un ‘dilluns negre’ amb un descens del 5,01%. La caiguda de l’Ibex35 ha estat la més important de les principals borses europees només superada per la borsa grega que ha perdut prop d’un 8%. Els inversors internacionals han emès ordres de vendes de les seves posicions davant la possibilitat d’un nou període de recessió de l’economia. L’Ibex 35 ha protagonitzat la major caiguda de les principals borses europees. Els títols bancaris han estat els més castigats i la situació dels bancs italians han provocat que l’indicador FTSEMIB d’Itàlia hagi tancat amb una pèrdua del 4,7%.  El Dax alemany s’ha deixat el 3,3%, el CAC 40 de París el 3,2% i el FTSE100 del Regne Unita ha perdut el 2,7%.  La por a un nou període de recessió ha fet que els inversors internacionals s’hagin refugiat en les emissions de deute públic del tresor alemany, cosa que ha fet que el diferencial entre el bo a 10 anys espanyol i l’alemany, la prima de risc, s’hagi disparat fins superar els 150 punts, cosa que no havia passat des del juliol de l’any passat. Albert Enguix, analista financer de Gaesco Fons qualifica de ‘’greu’’ la situació i considera que  es produeix perquè els inversors estan descomptant una possible recessió mundial o una falta de creixement mundial, especialment per una desacceleració profunda dels Estats Units. Un altre factor negatiu que provoca ‘’nerviosisme’’ és la fragilitat de la solvència dels bancs italians que impacten en negatiu a totes les borses europees i especialment en les dels països perifèrics, com l’Ibex.

Summary: L’Ibex 35 viu un nou ‘dilluns negre’ amb una pèrdua del 4,4%, la major caiguda des de l’agost passat


Les dues víctimes mortals de l'accident de dimecres a la tarda a la C-32 a l'altura de Cubelles (Garraf), són D.B.P., un veí del Vendrell de 51 anys, i P.O.V., i un veí de Vilanova i la Geltrú de 82 anys, segons ha informat aquest dijous el Servei Català de Trànsit (SCT) a través d'un comunicat. En el sinistre, en el qual es van veure implicats tres cotxes, també va resultar ferida de poca gravetat una altra persona, que va ser evacuada a l'hospital Sant Camil de Sant Pere de Ribes. El sinistre viari va tenir lloc al punt quilomètric 14 per causes que encara s'estan investigant i els Mossos d'Esquadra van rebre l'avís a les 18.48 hores. Arran de la incidència, es van activar quatre patrulles de la policia catalana, sis dotacions dels Bombers de la Generalitat, que van efectuar tasques d'excarceració, i tres ambulàncies del Sistema d'Emergències Mèdiques (SEM). A causa de l'accident, la C-32 es va tallar a l'altura de Cubelles en sentit Barcelona i es van fer desviaments per la sortida 13. El trànsit es va restablir cap a les 21.55 hores.

Summary: Les víctimes de l'accident de la C-32 a Cubelles són veïnes del Vendrell i Vilanova i la Geltrú i tenen 51 i 82 anys


Els habitants de Coripe (Sevilla) han simulat aquest diumenge l'afusellament i crema de l'expresident de la Generalitat Carles Puigdemont. En el marc de la festa de 'La Quema de Judas', els veïns del poble han fabricat un ninot amb la cara de Puigdemont i, juntament amb una estelada i un llaç groc, l'han passejat pels carrers fins a penjar-lo d'un arbre. Aleshores, li han disparat trets fins que ha començat a cremar. El ninot que s'afusella durant la festa, que se celebra anualment el Diumenge de Resurrecció, representa alguna persona reconeguda que es consideri que durant l'any hagi fet una mala acció. Així, són els alumnes de segon d'ESO de l'institut del poble i les seves famílies els responsables de la tria del personatge. L'alcalde de Coripe, el socialista Antonio Pérez, va disculpar-se l'any passat per l'afusellament d'un ninot que representava l'assassina confessa del nen Gabriel, Ana Julia. Per això, davant de crítiques per racisme, Pérez va argumentar que ell creia que el personatge triat era Puigdemont.

Summary: Simulen l'afusellament i crema de Puigdemont en un poble de Sevilla


L'Institut Cartogràfic i Geològic de Catalunya (ICGC) ha registrat un sisme de magnitud 2,3 a les onze i cinc minuts de la nit d'aquest dimecres. La localització provisional de l'epicentre és a 42.33 graus nord i 1.82 graus est, a la Cerdanya, a una profunditat d'un quilòmetre. Segons l'ICGC el terratrèmol, que ha tingut lloc entre Urús, Das, Isòvol i Prullans, ha estat lleugerament percebut a la zona epicentral.

Summary: L'Institut Cartogràfic registra un sisme de magnitud 2,3 a la Cerdanya, entre Urús i Prullans


L'Associació Antisida Lleida ha realitzat 350 noves proves ràpides de VIH i altres infeccions de transmissió sexual (ITS) entre els mesos de gener i octubre d'aquest 2015. Del total de proves dutes a terme, 3 han donat un resultat positiu en VIH i 9 en sífilis. El president de l'entitat, Joan Fibla, ha explicat que els nous casos positius de VIH detectats corresponen a persones heterosexuals amb una mitjana d'edat de 30 anys. Per això, "cal fer un èmfasi especial en el col·lectiu jove i promoure actituds positives en l'àmbit del sexe", ha defensat el president de l'Associació Antisida Lleida. Fibla també ha destacat que "a nivell de Catalunya hi ha una incidència important de noves infeccions en el col·lectiu d'homes que tenen sexe amb homes". En aquest sentit, l'Associació Antisida de Lleida compta amb un programa específic dirigit a aquest col·lectiu. El president de l'entitat ha informat sobre la importància de recordar que actualment a Catalunya s'estima que al voltant de 30.000 persones estan infectades per VIH, tot i que moltes d'aquestes persones ho desconeixen. "Són persones que no coneixen la seva condició de seropositius i estan malmetent la seva salut i per altra banda, sense ser conscients, estan actuant com a disseminadors de la infecció", ha exposat Fibla. També ha recordat que "cada cop estem més a prop de trobar la vacuna". L'associació ha donat a conèixer aquestes dades amb motiu del Dia de la Prova, que se celebra el 20 d'octubre per fomentar i promoure la informació necessària per la realització de la detecció precoç de la infecció pel VIH. L'entitat ha instal·lat estands informatius en diferents punts de la ciutat de Lleida i, durant la jornada, també ha obert la seva seu de forma continuada sense cita prèvia de les 11 a les 18 hores, per a la realització immediata de la prova ràpida del VIH.

Summary: L'Associació Antisida Lleida detecta 3 positius de VIH i 9 de sífilis amb les 350 proves ràpides dutes a terme enguany


L'Índex de Preus de Consum (IPC) a la demarcació de Barcelona s'ha situat en l'1,7% interanual, la mateixa xifra que la mitjana catalana, segons ha informat aquest dimarts l'Institut Nacional d'Estadística (INE). Pel que fa en relació al mes anterior, els preus han crescut tres dècimes. En termes anuals, els principals augments s'han produït en els preus del transport (2,8%), restaurant i hotels (2,2%), altres serveis (2,1%) i sanitat (2%). En comparació amb el mes anterior, destaca l'increment en vestit (11,8%), serveis d'allotjament (10%), calçat (7,8%) i paquets turístics (5,2%), mentre que l'electricitat, gas i altres combustibles (-1,5%) va registrar el major descens.

Summary: L'IPC se situa en l'1,7% a l'abril a la demarcació de Barcelona


Els 140 pisos de protecció oficial que l'AMB, mitjançant l'IMPSOL com a òrgan de gestió, està construint al barri de Can Ribes de Gavà (Baix Llobregat) estaran enllestits el mes de setembre de l'any vinent. La promoció consta de 143 habitatges, tots ells de protecció oficial, dels quals ja se n’han venut 140. Es distribueixen en un conjunt d’edificacions a l’avinguda de Joan Carles I cantonada amb l’avinguda del 8 de març que consten de soterrani, planta baixa i 5 plantes pis. En concret, s’han edificat 101 habitatges de règim general, 36 de preu concertat i 6 de règim especial, així com locals comercials, un d’ells de quasi 3.000 m2 destinat a supermercat d’alimentació, aparcaments i trasters. El pisos varien d’una a quatre habitacions i tenen entre els 50 m2 i 100 m2. Els preus oscil·len entre 67.500 euros i 230.000 euros. Es tracta d'una oferta adaptada a diferents nivells de renda. La inversió de l’AMB en aquesta promoció ha estat de 22 milions d’euros. La construcció va començar el mes de setembre del 2014, i està previst que acabi durant el setembre del 2017.  Aquesta promoció, acordada per conveni entre l’Ajuntament de Gavà i l’IMPSOL, organisme que depèn de l’Àrea Metropolitana de Barcelona, constitueix la més important, en termes d'habitatge públic, que s’ha impulsat a Gavà en els darrers anys i la primera promoció del nou barri de Can Ribes.

Summary: L'AMB enllestirà els 143 pisos de protecció oficial que construeix al barri de Can Ribes de Gavà el setembre de 2017


Esquerra Unida del País Valencià (EUPV) ha lamentat aquest dimecres que no hagi estat possible un acord unitari de l’esquerra valenciana de cara a les eleccions espanyoles del 20 de desembre a causa de "la intransigència de Podemos i de Compromís". A través d'un comunicat, EUPV ha denunciat que durant les negociacions ha rebut "un tracte molt lamentable, humiliant, no adequat" per a les converses en un moment "d’acumular forces cap a un procés constituent i de canvi real  mitjançant un gran acord d’unitat, d’ampla confluència política i social". Així mateix ha manifestat que no entén el perquè "fins a última hora no s’hagin pogut fer les negociacions del conjunt de les forces que l’haurien d’haver signat, demostrant així poca voluntat d’arribar a un gran acord". Esquerra Unida ha afegit que la seva comissió negociadora duia a la reunió una proposta programàtica, de coalició i de campanya" que ni tan sols va ser valorada per la resta". Així mateix, assenyala que "després de dilatar la reunió i de fer fora als representants d’unitat popular un parell de vegades, ens formalitzaren un autèntic ultimàtum sense possibilitats de negociar, amb la qual cosa impossibilitaren una sortida mínimament digna". "Per a Compromís i per a Podemos hem estat convidats de pedra, mentre ells ja tenien l’acord tancat i sols se’ns ha cridat per cobrir expedient a última hora sense cap ganes de sumar per a multiplicar els resultats. La seva intenció clarament ha estat una sopa de sigles entre ells dos i res més", manifesta EUPV.  La formació lamenta que s'hagi desaprofitat "un moment històric per aconseguir superar al bipartidisme" i que "l’objectiu d’oferir del conjunt de les forces polítiques de l’esquerra valenciana una alternativa que hagués generat il•lusió en el conjunt de l’electorat no ha estat possible pel sectarisme i la intransigència d’alguns.

Summary: Esquerra Unida denuncia un "tracte humiliant" a les negociacions per anar amb Compromís i Podemos a les eleccions